Szám: 1-2/2025.

2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. február 13-i rendes, nyilvános ülésére**

**Tárgy:** Az önkormányzat 2025. évi költségvetésének elfogadása

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 24. § (2)-(3) bekezdései alapján a jegyző által előkészített rendelettervezetet a polgármester nyújtja be a képviselő-testület felé, a jelenlegi napirend tárgyalásával ennek a törvényi kötelezettségnek teszek eleget.

A Magyarország 2025. évi központi költségvetéséről szóló 2024. évi XC. törvény 2024. december végén került kihirdetésre. A kötelező legkisebb munkabér (minimálbér) és a garantált bérminimum megállapításáról szóló 394./2024.(XII.12.) Korm.rendelet alapján a minimálbér illetve garantált bérminimum január 1-jétől emelkedett. Az állami hozzájárulásokhoz tartozó mutatószámok felmérése tavaly novemberben elkezdődött ugyan, de ezek pénzügyi adatai nagyon későn, néhány adat esetében 2025. február elején állt a rendelkezésünkre. A központi támogatási összegeken kívül a 2025. évi költségvetés megalapozásához elengedhetetlen volt a 2024. évi tényszámok ismerete, ami a december havi könyvelést követően állt rendelkezésre, így a költségvetés összeállítására az idei évben – az előző évekhez képest – még kevesebb idővel rendelkeztünk.

A központi jogszabályok változása az önkormányzati költségvetés készítésére is jelentős hatást gyakoroltak, ezek közül a legfontosabbak az alábbiak voltak:

* Az előzőekben említett minimálbér és a garantált bérminimum összegének emelése folytatódott, a minimálbér 9 %-kal, a garantált bérminimum 7 %-kal nőtt az előző év januári összegéhez viszonyítva, ami jelentős bértömeg növekedést jelent önkormányzati szinten. A többletköltségek fedezetét a jelenlegi tervezetben részben biztosította a központi költségvetés, a hiányzó fedezetet az önkormányzat önerőből biztosítja.
* A pedagógusok új életpálya modelljének bevezetésével 2023. július 1-jei hatállyal már emelkedtek a bérek 10 %-kal, ami a kormány döntése alapján tovább emelkedett 2024. január 1-jétől átlagosan 32,2 %-kal, 2025. évre további béremelés várható, amelyhez központi forrás is kapcsolódik. Zalaszentgrót esetében ez a bérintézkedés az óvodapedagógusokat és a felsőfokú végzettségű bölcsődei dolgozókat érinti.

- A szociális, valamint a gyermekjóléti ágazatban foglalkoztatott közalkalmazottak ágazati pótlék rendszere az idei évben is marad. A korábbi évek gyakorlatával egyezően az eredeti költségvetési előirányzatok ezeket az összegeket nem tartalmazzák, mert évközben kerül finanszírozásra a központi költségvetés által.

* A 2024. évi LVIII. törvény alapján módosult a polgármesteri illetmény számítási módja, ami a polgármesteri illetve alpolgármesteri illetmény illetve költségtérítés emelkedését idézte elő. A jelenleg beterjesztett költségvetési rendelet a képviselő-testület és a többi választott tisztségviselő esetében is emelkedést tartalmaz.

- A központi költségvetésről szóló törvényben továbbra is változatlanul szerepel a 2008-ban megállapított, közszolgálati tisztségviselőkre vonatkozó 38.650 Ft illetményalap, a helyi önkormányzat testületeinek hatáskörébe utalja ennek emelését. Az előzőekben felsorolt ágazati béremelésekhez viszonyítva szerényebb mértékben ugyan, de a jelenlegi rendelet-tervezet részben igazodik a központi béremeléshez, a köztisztviselői bérek reálértékének minél kisebb mértékű csökkenése és az egyes ágazatok között lévő bérfeszültség enyhítése érdekében. A köztisztviselői illetményalap a jelenlegi rendelet-tervezetben 87.000 Ft összeggel szerepel.

- A 2025. évi költségvetés tervezésénél az energia árakból származó többletköltségek finanszírozása is gondot okozott, mivel az energiaszolgáltató számlázási rendszere gyakran téves adatokon alapul, ugyanakkor ezek javítása akár 1 évet is igénybe vehet, közbe természetesen az önkormányzat fizeti az emelt számlákat.

- A kiadások növekedését az előző évek a magas inflációja okozta, aminek mértéke igaz ugyan, hogy csökkent, de általában az árak az előző évek árszintje alá nem süllyedtek, csak jelentős mértékben nem emelkednek. A probléma az, hogy a központi támogatások megállapításánál az inflációt minimális mértékben vették és veszik figyelembe, ezt mutatja évről-évre az üzemeltetési támogatások változatlan összege vagy minimális emelkedése.

-A helyi önkormányzatok központi támogatási rendszere az idei évben is az önkormányzati feladatellátáshoz igazodó, 2013. évtől kialakított feladatalapú támogatási rendszerben történik, ebből fontos változás Zalaszentgrót Város Önkormányzatának, hogy a szolidaritási hozzájárulás 42.937 eFt-ról – számításaink szerint – 46.413 eFt-ra emelkedett, ami a nettó finanszírozás keretében havonta kerül levonásra az önkormányzatnak járó állami hozzájárulás összegéből, így csak a különbözet használható fel a feladatok finanszírozásához.

- Az idei évben sem kapott az önkormányzat az iparűzési adóerőképességének emelkedése miatt a szociális feladatokra támogatást, önerőből kell megoldani a segélyek finanszírozását. Egyértelműen látszik a szociális törvényben megfogalmazott öngondoskodás elsődlegessége, az állam szerepvállalásának teljes visszaszorulása.

- Új elem az idei évben a támogatások között a polgármesteri illetmény támogatása, amelynek összege 7.342 eFt, ami 9 hónapra szól, tavaly októbertől idén júniusig, az előzetes tájékoztatás szerint júliustól új összeg kerül megállapításra.

Zalaszentgrót Város Önkormányzata 2025. évi költségvetésének elkészítése során az alábbi szempontok érvényesültek:

Az intézményi, illetve gazdasági társaságok struktúrájában változás nem történt 2024-ről 2025-re. A SZE-VA GRÓT Kulturális és Vagyongazdálkodási Szolgáltató Nonprofit Korlátolt Felelősségű Társaság tevékenysége 2025. március 1-jétől a médiaszolgáltatási, sajtótermék-kiadási, turisztikai információ-szolgáltató feladatokkal bővül.

Továbbra is a költségvetés bevételi oldalának legjelentősebb tétele a központi költségvetésből származó állami támogatás, amelynek összege 822.062 e Ft, amely az előző évi eredeti előirányzatnál 63.195 e Ft-tal több.

Saját bevételeken belül legnagyobb összeg, 421.776 eFt a közhatalmi bevételekből, a helyi adókból származik. Az önkormányzat az idei évre vonatkozóan döntött a kommunális, építmény és idegenforgalmi adók mértékének emeléséről, a tervezés során ez figyelembevételre került. Az adóbevételeken belül az iparűzési adó a legjelentősebb bevételi forrás, az idei évben a tavalyi beszedett bevételnél kevesebb, de a tavalyi tervnél 23.476 eFt-tal több került betervezésre.

Az egyéb saját bevételek esetében a működési bevételek tervezése a képviselő-testület döntései alapján történt.

A jelenlegi tervezetbe a közmunka programoknak csak a február végéig tartó szakasza került be, mivel a 2025-ben induló programokra még nincs támogatási szerződés

Az idei évi költségvetésbe is belekerült a Zalai Borút Egyesületnek átadott pénzeszköz visszafizetése, ennek realizálására évek óta nem került sor.

Az idei évben is számol a tervezet ingatlan értékesítéssel, ami a fejlesztési kiadások forrásául szolgál az év folyamán.

Az idei év költségvetési tervezete új pályázati forrással nem számol, a TOP-PLUSZ-3.3.2-21-ZA1-2022-00002 Zalaszentgróti Járóbeteg Szakellátó Központ infrastruktúrális fejlesztése pályázat megvalósítása folyamatban van, az idei évben várható a befejezése.

A bevételi oldal meghatározó eleme az előző évről áthozott 330.426 eFt költségvetési maradvány, amelynek végleges összege a 2024. évi költségvetési beszámolók elkészítése után kerül meghatározásra. A költségvetési maradványokban szerepelnek az uniós pályázatokhoz kiutalt előlegek, amelyek az önkormányzaton kívül a Városi Önkormányzat Egészségügyi Központjánál is szerepelnek.

A költségvetés kiadási oldalán legnagyobb tételként az engedélyezett létszámkeret alapján számított személyi juttatás és a munkaadókat terhelő járulék jelentkezik, figyelembe véve a minimálbér és garantált bérminimum emelkedést, a soros lépéseket és az ágazati bérfejlesztéseket. A közalkalmazottak és az 1 évnél hosszabb távon foglalkoztatottak nettó 120.000 Ft/év, a köztisztviselők a 400.000 Ft/év nettó cafeteria juttatásban részesülnek, amely Széchenyi Pihenőkártyára kerül átutalásra.

A működést szolgáló dologi kiadások tervezése a 2024. évi eredeti előirányzatból indult, figyelembe véve az év során meghozott képviselő-testületi határozatokat, megkötött szerződéseket, különös tekintettel a rezsidíjakra. A karbantartások tervezése az intézmények bevonásával történt az előző évinél magasabb, 41.689 e Ft összegben, ami jelentős keret az állagmegóvó feladatok elvégzésére. A karbantartások célonkénti meghatározását az előterjesztés 1. számú melléklete tartalmazza. A közmunka programok szűkülésével egyre több külső vállalkozót kell alkalmazni a feladatok megoldásához, ez pedig egyre több pénzt kíván.

A szociális ellátások kerete az önkormányzat szociális rendeletében meghatározott juttatások alapján került összeállításra. Az idei év kiadásaira szolgáló keret 12.720 eFt, ami magasabb az előző évinél.

A beruházási kiadások kerete a jelenlegi tervezetben 62.316 eFt, a felújítások 113.660 eFt összegben szerepelnek, a felhalmozási kiadások zöme saját forrásból valósul meg, pályázati forrás nélkül.

Az idei évben is betervezésre került a közművagyon szolgáltató által készített, képviselő-testület által elfogadott gördülő fejlesztési tervének 2025. évi üteme, amelynek bevételi forrását a szolgáltató által 2025-ben fizetendő használati díj biztosítja.

Az önkormányzat tulajdonában lévő gazdasági társaságok 2024. évi működésében az alapítótól megkapott feladatok finanszírozása többnyire tavalyi évi szinten valósul meg.

**Szentgrótért Kft.**

A Szentgrótért Kft. a korábbi években megszokott módon több divízióra osztva végzi tevékenységét.

2025-ben az előzetes üzleti tervezés a 2024-ben is elfogadott alábbi divíziókra bontva történt:

* **Sportcsarnok üzemeltetés,**
* **Fürdő üzemeltetése,**
* **Fejlesztési ügynökség,**
* **Dózsa 9. társasház üzemeltetése,**
* **Társasház kezelés;**

Az egyes tevékenységek vonatkozásában közös cégmenedzsment végzi az egyes üzletágak összehangolását, melynek költségei a divíziók között szétosztásra kerül. A Szentgrótért Kft. 2025. évben tervezett összes menedzsment költsége: 14.583.300,-Ft. Az összes menedzsment költség 10 % (sportcsarnok üzemeltetés), 60 % (fürdő üzemeltetése), 15 % (fejlesztési ügynökség), 10 % (Dózsa 9. társasház üzemeltetése), 5 % (társasház kezelés) arányban oszlik meg az egyes divíziók között.

**Sportcsarnok üzemeltetés:**

A Sportcsarnok üzemeltetését 2020. január 1-gyel vette át a Szentgrótért Kft., melynek üzemeltetését azóta piaci alapokra helyezte. Összeségében a cég nyereséggel végzi ezen tevékenységet, melyből a szükséges karbantartások megvalósítása folyamatosan biztosítható. Ezen tevékenység vonatkozásában az Önkormányzat részéről szerződés szerint számla ellenében biztosítandó díj 1.750.380,-Ft + Áfa összeg, mely 2020. óta változatlan.

**Fejlesztési ügynökség:**

A fejlesztési ügynökség látja el a Zalaszentgrót Város Önkormányzata és intézményeinek pályázatírási, pályázat megvalósítási és elszámolási feladatait. A szerződés keretében számla ellenében átadott összeg a tavalyi évhez képest jelentősen csökkent, az idei évben realizálódó pályázati menedzsment tevékenységek okán, tervezetten 2.400.000,-Ft + Áfa összegben realizálódik.

**Fürdő üzemeltetése:**

A Szentgrót Termálfürdő üzemeltetését 2019-ban átvevő Szentgrótért Kft az eltelt 5 év alatt sikeresen üzemeltette a létesítményt, nyereségessé téve a korábbi években veszteségesen működő Kft-t. Ezen tevékenységét bérleti-üzemeltetési szerződés keretében végzi, melynek 2025 évi összege: 17.280.000,-Ft + Áfa, mely 20 %-os emelkedést jelent a tavalyi évhez képest, e nagyobb mértékű emelésre a 2,5-szeresére növekvő áramdíj miatt van szükség.

**Dózsa 9. társasház üzemeltetés:**

A Társasházi önkormányzati helyiségek üzemeltetése 2023-ban került a céghez. A Kft. az elmúlt időszakban a piaci alapra megemelt bérleti díj mellett növelte bérlők számát, mely a divízió rentábilis működését biztosítja. 2025. évben a tevékenység finanszírozása sem változott 2024-ban megállapítotthoz képest, azaz tervezetten 2025-ben is 5.300.000,-Ft + Áfával szerepel az önkormányzat költségvetésében.

**Társasházkezelés:**

A társasházkezelés a Kft. egyetlen olyan divíziója, melyet kizárólag külső piac finanszírozza, melyhez az önkormányzat finanszírozást semmilyen formában nem biztosít.

Tehát elmondható, hogy a Szentgrótért Kft. tervezett finanszírozása 2025-ben divíziónként és céges szinten teljes kisebb mértékű változással került betervezésre az elmúlt évhez képest.

**SZEVA-GRÓT Nonprofit Kft.:**

Zalaszentgrót Város Önkormányzata egyszemélyes alapítója SZE-VA GRÓT NKft.-nek. A társaság 2023. május óta in-house szerződés keretében látja el Zalaszentgrót város városközponti és városrészi zöldterületeinek karbantartását.

2023. július 1-jével a cég portfóliója kiegészült a korábbi Városi Művelődési Központ által biztosított közművelődési és könyvtári feladatok ellátásával, és fokozatosan átvette a korábbi Városmarketing iroda által ellátott tevékenységeket is.

A fentiekre való tekintettel az üzemeltetés átláthatósága, tervezhetősége szempontjából két divíziót működik a Kft-n belül:

* **Zöldterületkezelés,**
* **Közművelődés;**

Az egyes tevékenységek vonatkozásában közös cégmenedzsment végzi az egyes üzletágak összehangolását, melynek költségei kiadások aránya alapul vételével a divíziók között szétosztásra kerül. A SZE-VA GRÓT NKft. 2025. évben tervezett összes menedzsment költsége: 16.001.280,-Ft. Az összes menedzsment költség a két divízió között oszlik meg.

**Zöldterületkezelés:**

A divízió összes kiadása 2025-ben tervezetten 60.855.756,-Ft. A kiadásokból 45.219.756,-Ft, azaz az összes kiadás 74%-a személyi jellegű kiadás, a dologi kiadás pedig 15.636.000,-Ft. A divízió átlagos foglalkoztatási létszáma 8 fő. A menedzsment költségek arányos részét a divízióra osztva, az Önkormányzat által fizetendő éves költség nettó 61.860.000 Ft-ban realizálódik.

**Közművelődés:**

A közművelődés divízió 2025. március 1-től kiegészítésre kerül a médiaszolgáltatás tevékenységgel is. Az új szolgáltatással kiegészülve e divízió tervezett kiadása mindösszesen 138.078.588,-Ft. Az összes kiadás 37 %-a, 51.717.512,-Ft a személyi jellegű kiadás, a fennmaradó 63 % pedig a dologi kiadás.

Dologi kiadás tekintetében a legjelentősebb kiadás az elkészült szolgáltatási terv alapján meghatározott programok költségei. 2025-es évben a programok fedezetére tervezett összeg 53.586.000,-Ft, mely tartalmazza az összes rendezvényt, programok a felmerülő valamennyi költségével együtt, az előadók díja mellett a teljesség igénye nélkül, pl. a marketing, és catering kiadások, valamint infrastruktúra kialakításának kiadásai is. E divizíóra arányosan rászámított cégmenedzsment költségek figyelembevételével a költségvetési egyensúly az alábbi tervezett bevételekkel áll össze.

Saját bevétel tervezett jegyértékesítésből, bérleti díjakból, ajándéktárgy értékesítésből, illetve egyéb a könyvtárhoz tartozó beiratkozási, illetve fénymásolási díjakból. A saját bevételként 15.330.758,-Ft került betervezésre, mely az összes bevétel 10%-át teszik ki. A saját bevételeket kiegészítendő, a közművelődési megállapodás keretében biztosítandó 137.760.000,-Ft-os működési támogatással fennakadás nélkül működtethető a divízió 2025-ben is.

A jelenlegi tervezetben a civil szervezetek támogatása a beadott beszámolók és kérelmek alapján került összeállításra. Az idei évi támogatási keret indokolt esetben kiegészülhet évközben a céltartalékokból nyújtott támogatási összegekkel, amelyek felhasználásáról a képviselő-testület a soron következő költségvetési rendelet módosításkor tájékoztatást kap.

**Tisztelt Képviselő-testület!**

A jelenlegi rendelettervezet a központi jogszabályok előírásai és a helyi feladatok figyelembevételével került összeállításra, de – különösen adóbevételek, rezsidíj kiadások esetében - több bizonytalansági tényezőt tartalmaz, ami kihat az önkormányzat évközi likviditására. A helyi iparűzési adó esetében a 2024. évi LXXIV. törvény alapján befizetési kötelezettsége is keletkezhet az önkormányzatnak, amennyiben a többletbevétel meghaladja a 2024. évi beszedett mértéket. A jelenleg rendelkezésre álló adatok alapján ezzel nem számolt a tervezet, mert a tervezett bevétel a tavalyi beszedett adó összege alatt marad. Az 1446/2024.(XII.30.) Korm.határozat versenyképes járások létrehozását célozza meg, de ennek részletszabályairól még nincsenek információk; ezek az intézkedések hozhatnak többlet pénzügyi forrást az önkormányzatnak.

A jelenlegi költségvetés minimális tartalék kereteket tartalmaz mind a működés, mind a felhalmozás tekintetében. Az idei költségvetés több olyan feladatot tartalmaz, amelyeknek végrehajtása az önkormányzat számára kötelező, ugyanakkor állami finanszírozás nincs hozzá, kimerítve ezzel az önkormányzati tartalékokat.

A Szociális és Humán Ügyek Bizottsága az előterjesztést a 2025. február 6-i ülésén megtárgyalta, a 13/2025. (II.06.) számú határozatával javasolja Zalaszentgrót Város Önkormányzata Képviselő-testületének az önkormányzat 2025. évi költségvetésének elfogadását.

A Pénzügyi és Gazdasági Bizottság a 2025. február 6-i ülésén megtárgyalta az önkormányzat 2025. évre vonatkozó költségvetési tervezetét mellékleteivel, részletes anyagával áttekintette és az 5/2025. (II.06.) számú határozatában a képviselő-testület számára elfogadásra javasolja.

A konkrét tervezési munka során többszöri egyeztetést folytatott az önkormányzat vezetése a költségvetési szervekkel, illetve egyéb érintettekkel, ezek eredményeképpen terjesztem jelen tervezetet a képviselő-testület elé.

**Egyeztetési kötelezettség:**

Az államháztartásról szóló törvény végrehajtásáról szóló 368/2011. (XII. 31.) Korm. rendelet 27. § (1) bekezdése előírja a költségvetési rendelettervezet egyeztetését a költségvetési szervek vezetőivel. Az anyag megküldésre került valamennyi intézményvezető részére.

A gazdasági kamarákról szóló 1999. évi CXXI. törvény 37. § (4) bekezdése szerint a gazdasági döntéseket megelőzően a helyi önkormányzat területén működő, érdekelt gazdasági érdekképviseleti szervezet, a Zala Megyei Kereskedelmi Kamara számára is elküldésre került a költségvetési rendelettervezet.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**1. A rendelettervezet jelentősnek ítélt hatásai:**

a.) *A tervezet társadalmi, gazdasági, költségvetési hatásai:*

Zalaszentgrót hosszú távú fejlődése csak akkor biztosítható, ha a költségvetési politika kiszámítható és fenntartható gazdasági környezetet teremt. Ennek releváns részét képezi, hogy az önkormányzat hogyan hasznosítja a rendelkezésre álló vagyonát, költségvetésében milyen feladatokra és mennyi forrást biztosít a fejlesztéshez és a működéshez. A költségvetés tervezésében ugyanis lényegi szempont a lakosság megfelelő színvonalú közszolgáltatásokkal való ellátásának pénzügyi biztosítása.

Az önkormányzat - törvényi keretek között - a tulajdonával önállóan rendelkezik, bevételeivel önállóan gazdálkodik, az önként vállalt és a kötelező önkormányzati feladatok ellátásáról egységes költségvetéséből gondoskodik.

A helyi önállóságot anyagilag, szervezetileg és jogilag biztosító önkormányzatbarát környezetben az önkormányzat képes arra, hogy a köz megelégedésére hatékonyan igazodjon a helyi sajátosságok és igények sokszínűségéhez, az országos közfeladatok helyi érdekű megvalósításához. Az önkormányzat költségvetésének bevételei közvetett módon meghatározzák a településen élő emberek jövedelmi helyzetét. A közalkalmazottak, köztisztviselők, egyéb jogviszonyban foglalkoztatottak juttatásai, a segélyezettek ellátásai közvetett társadalmi hatással van az önkormányzat területén élőkre, az intézmények ellátottaira, az életszínvonal alakulására.

A helyi adó bevételek nagysága, a működési bevételek folyamatos beszedése befolyásolja az önkormányzat likviditását.

Az Önkormányzat tervezett éves bevételeit és a kiadásait elkülönítetten tartalmazza a rendelettervezet.

b.) *A jogszabály környezeti és egészségi következményei*:

A költségvetés rendelkezik működési kiadás (pénzeszköz átadás, illetőleg működési finanszírozás) formájában az egészségügyi és - az érvényes társulási megállapodás alapján - a szociális, valamint gyermekjóléti feladatok ellátásáról, ezáltal biztosítja az önkormányzat által közvetlenül ellátandó és az említett feladatokat érintő finanszírozások zökkenőmentes megvalósulását, mely hozzásegíti a fenti feladatokat ellátó intézményeket ahhoz, hogy fedezetük legyen ezen feladatok ellátására, mely így pozitív kihatással van településünk lakosságának egészségi állapotára, az emberi egészséghez való megfelelő színvonalú ellátás biztosítására, illetőleg szociális életkörülményeire.

c.) *A jogszabály adminisztratív terheket befolyásoló hatásai:*

A tervezet a jelenlegihez képest jelentős adminisztratív terheket nem keletkeztet, ez főként annak köszönhető, hogy az önkormányzati jogalkotásra jogszabályi előírások miatt kerül sor.

**2. A rendelet megalkotásának szükségessége, a jogalkotás elmaradásának várható következményei:**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (2) bekezdése, valamint az Áht. 23. §-ának (1) bekezdése, 24. §-ának (2)-(4) bekezdése teszi indokolttá a jogszabály megalkotását. Megállapítható, hogy a rendelettervezet igazodik a központi jogszabályokhoz.

A Mötv. 111/A. §-a értelmében amennyiben a helyi önkormányzat a költségvetési évre vonatkozóan nem rendelkezik elfogadott költségvetéssel, a részére járó egyes támogatások folyósítása az Áht.-ban meghatározottak szerint felfüggesztésre kerül.

**3. A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet alkalmazásához szükséges személyi állomány a rendeleti javaslatban foglaltak szerinti létszámban áll az Önkormányzat és a költségvetési szervek rendelkezésére. A szükséges tárgyi és pénzügyi feltételeket a Képviselő-testület a költségvetési rendelet megalkotásával fogja tudni biztosítani. Tehát nem keletkeztet többletfeltételeket a korábbiakhoz képest.

Kérem a Tisztelt Képviselő-testületet, hogy az előterjesztés megtárgyalásával az önkormányzat 2025. évi költségvetéséről szóló rendeletét elfogadni szíveskedjen.

**Zalaszentgrót,** 2025. február 10.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |